Tatoeba sentences — language code: ina
Otto Jespersen, un linguista danese cognoscite pro su profunde cognoscimentos del anglese, creava un altere systema, novial, cuje structura presenta characteristicas del danese e del anglese.
Multe altere projectos create per un sol persona existe in manuscriptos sin haber essite publicate.
Il ha habite multe controversia concernente le formas optime de vocabulario e grammatica pro un lingua planificate.
Multe autores interessate in questiones interlinguistic ha producite un varietate de linguas que incarna lor proprie convictiones super un optime systema linguistic.
Le historia de IALA (pronunciate como un parola de interlingua con le orthographia yala) ha connexiones intime con le vita de Alice V. Morris, un seniora american multo ric e le sposa de Dave Hennen Morris, le ambassator statounitese in Brussel (1933-1937).
Durante que le seniora Morris esseva un patiente in un clinica in le prime annos 1920, per hasardo illa discoperiva le existentia de esperanto e deveniva multo enthusiastic pro le idea de un lingua auxiliar pro tote le mundo.
Le movimento in favor de un lingua auxiliar pro relationes international habeva jam recipite un nove impeto per le labores del "Committee on an International Auxiliary Language" establite per le "International Research Council" durante su conferentia in Brussel in 1919.
Iste committee assemblava personas con grande experientia in communicationes e in relationes international qui anque habeva le erudition linguistic pro discuter le problema con autoritate rational.
In 1924 IALA (International Auxiliary Language Association) se constitueva in le Estatos Unite como organisation sin scopos lucrative pro investigar questiones interlinguistic de un maniera rational e scientific.
IALA obteneva su appoio financiari ex plure fontes, ma sr. e sra. Morris e lor familia dava le appoio le plus importante al effortios de IALA. Iste appoio financiari finiva al morte de sra. Morris in 1950.
Durante su prime annos, IALA explorava questiones interlinguistic.
Su recercatores creava un lista de tote le literatura con discussiones del linguas international, assemblava un bibliotheca del libros que tractava le problema, e establiva contacto con le varie gruppos que supportava le varie linguas auxiliar.
Quando IALA comenciava su travalio, le organisation accentuava que su scopo non esseva disveloppar un nove lingua auxiliar ma solmente establir un base scientific pro comparar le projectos currente.
Illes anque comenciava un studio comparative del linguas ethnic le plus importante (anglese, francese, germano, italiano, latino, russo e espaniol).
Al secunde Congresso International de Linguistas a Geneva in 1931, IALA arrangiava pro le prime vice que linguistas professional e expertos in linguas auxiliar conveniva durante un periodo de duo septimanas pro excambiar ideas.
Con le appoio de IALA, Dr. Edward L. Thorndike interprendeva un serie de experimentos sur le facilitate relative de apprender linguas construite e natural e publicava lo que ille habeva trovate.